རང་སློབ་གྲྭའི་སློབ་གཙོ་གཡུང་དྲུང་བསྟན་པ་ལགས་ཀྱིས་ཀྱང་དོན་ཚན་ཆེན་པོ་བཞི་ཡི་སྟེང་ནས་དགེ་བཤེས་ཆུང་ཆུང་རྟགས་མའི་བློ་རྒྱུགས་འགྲན་བསྡུར་གྱི་བྱ་བར་སྤྱི་སྡོམ་དང་རྗེས་ཕྱོགས་ཀྱི་བྱ་བའི་ཐད་ནས་ཕྱོགས་གང་དག་ལ་གཟབ་ནན་དང་རྒྱུན་འཁྱོངས་བྱེད་དགོས་ཚུལ་གྱི་རེ་བ་བཏོན་པ་སྟེ།གཅིག་ནས་མི་རིགས་ཀྱི་སློབ་གྲྭ་ཞིག་ཡིན་ཚེ་སློབ་གྲྭ་དེར་གཞི་རྐང་ཚུགས་དགོས་པ་ནི་མི་རིགས་རང་བཞིན་གྱི་རིག་གནས་ཡིན་པས།དུས་རྒྱུན་གྱི་འཚོ་བའི་ཁྲོད་ནས་བོད་སྐད་གཙང་མ་ཞིག་བཤད་ཤེས་པ་དང་བོད་ཡིག་ལེགས་པོ་ཞིག་སྦྱངས་ཤེས་པ།བོད་ལྭ་གྲལ་དག་ཅིག་གོན་ཤེས་པའི་རྨང་གཞི་སྟེང་ནས་སྔོན་ཐོན་མི་རིགས་ཀྱི་ཚན་རིག་ཤེས་བྱའི་ཕྱོགས་ལ་འབད་པ་བྱེད་དགོས་པ།གཉིས་ནས་བློར་བཟུང་ཟིན་པའི་བརྩམས་ཆོས་དག་ལ་གོ་བ་ཡང་དག་ཅིག་ལོན་ཐུབ་པར་བྱ་དགོས་ལ་དུས་རྒྱུན་གྱི་འཚོ་བའི་ཁྲོད་ནས་ཀྱང་བེད་སྤྱོད་གཏོང་ནུས་པར་བྱ་དགོས་པ།གསུམ་ནས་སློབ་འབྲིང་སློབ་མའི་ངོས་ཐད་ནས་གླེང་ན་འབྲིང་རྒྱུགས་དང་མཐོ་རྒྱུགས་ཏེ་རྒྱུགས་ཆེན་པོ་གཉིས་ལ་འབྲེལ་བ་དམ་པོ་ཡོད་པའི་སྐོར་བློར་བཟུང་ནས་དཔེ་དེབ་བློར་འཛིན་པའི་ཐད་ལ་ནུས་པ་བླ་ལྷག་ཏུ་འདོན་དགོས་པ།བཞི་ནས་སློབ་གྲོགས་དག་གིས་དགེ་རྒན་དང་ཕ་མ་ལ་བརྩི་བཀུར་བྱེད་དགོས་ཚུལ་སོགས་ནན་ཏན་སྒོས་བསྟན་པ་རེད།